**1. FONOLOŠKE ALTERNACIJE**

Smjenjivanje glasova u riječi pri promjeni njenog oblika ili pri tvorbi naziva se glasovnom alternacijom. Glasovi koji učestvuju u takvom smjenjivanju su alternanti (zamjenici). Jedne od glasovnih alternacija nastaju i u sada vidljivim glasovnim promjenama. Takva je alternacija b : p u oblicima *vrabac* i *vrapci* – zvučno *b* ispred bezvučnog *c* zamijenjeno je bezvučnim parnjakom *p* (jednačenjem po zvučnosti). Takva je i alternacija z : ž u prefiksu *raz-*, koji će pred sonantom *v* (u *razveseliti se*) ostati nepromijenjen (dakle, sa *z*), dok će se pred prednjonepčanim *dž* (u *džilitati se*) izmijeniti u *ž*: *raž-* (jednačenje po mjestu tvorbe): *raždžilitati se*. Druge od fonoloških alternacija su nastale u toku razvitka našeg jezika, davno, kao proizvod nekadašnjih glasovnih promjena i kao takve se očuvale u današnjim oblicima riječi. Takva je, recimo, alternacija *o : a* u riječima *skočiti : skakati*, ili *e : o* u riječima *teći : tok*; zatim alternacija završetaka *-o : -e* u riječima *selo : polje*. Takve je prirode i alternacija *k : č : c* u različitim oblicima imenice *vojnik*, u vokativu – *vojniče*, nominativu množine – *vojnici*, dativu−insturmentalu−lokativu množine – *vojnicima*.

**2. ALTERNACIJE SUGLASNIKA**

**FONOLOŠKE ALTERNACIJE PO SONORNOSTI**

**1.** Fonološkim alternacijama po sonornosti podliježu glasovi sa turbulentnim i/ili abruptnim šumom (f, z, s, ž, š, h; c, đ, ć, dž, č; d, t, b, p, g, k). Glasovi ove skupine obrazuju parove po sonornosti, tj. po zvučnosti:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Zvučni |  | Z | Ž |  |  | DŽ | Đ | B | D | G |
| Bezvučni | F | S | Š | H | C | Č | Ć | P | T | K |

Po sonornosti alterniraju sve foneme sa turbulentnim i/ili abruptnim šumom koje u sistemu obrazuju parove. Ova alternacija je regresivno konteksno uslovljena. Kontekst za alternirajuću fonemu čini svaki glas ove skupine suprotnog fonološkog obilježja po zvučnosti. Alternativna fonema, tj. fonema koja dolazi umjesto alternirajuće, obavezno je identična po sonornosti sa fonemom koja uslovljava alternaciju. Alternacije po sonornosti su regresivno kontekstno uslovljene asimilacijske supstitucije.

Dakle, glasovna pojava prilagođavanja suglasnika drugim suglasnicima u onom elementu artikulacije koji čini njihova zvučnost, odnosno bezvučnost, naziva se jednačenje suglasnika po sonornosti, tj. po zvučnosti. Naime, kada se u riječi nađu u dodiru dva suglasnika različite zvučnosti, prvi od njih se prilagođava drugome i prelazi u svoj zvučni ili bezvučni parnjak. Drugi suglasnik u neposrednom dodiru, svojom artikulacijom utiče na prvi, pa se zato ovo jednačenje naziva regresivnom asimilacijom po zvučnosti.

Suglasnici, po artikulacionom elementu zvučnost / bezvučnost, podijeljeni su u parove čiji se članovi artikulaciono razlikuju samo po zvučnosti:

* zvučni: b, g, d, đ, ž, z, dž
* bezvučni: p, k, t, ć, š, s, č, f, h, c

Pri jednačenju, svaki od njih se pretvara u svoj zvučni / bezvučni parnjak. Tako se dobijaju alternacije:

b / p; p / b: vrabac – vrapca; top –tobdžija

g / k; k / g: bijeg – bjekstvo, drugo – drukčije ; burek – buregdžija, svaki – svagda

d / t; t / d: nazadak – nazatka; svat – svadba, vjeriti – vjeridba

đ / ć; ć / đ: žeđ – žećca, rođak – roćko, riđ – rićkast ;

ž / š; š / ž: držak – drška; družiti se – druškan; vješt – vježba;

z / s; s / z: iz + pričati – ispričati, bez + ciljno – besciljno ; s + družiti – združiti, s + baciti – zbaciti

dž / č; č / dž: Dobrudža – dobručki; naručiti – narudžbina.

 Bezvučni suglasnici *f, h* i *c* ispred zvučnih ostaju nepromijenjeni jer nemaju svojih zvučnih parnjaka (npr. *Salihbegović*), ali utiču na artikulaciju zvučnih suglasnika koji se nađu ispred njih, pa se ti suglasnici jednače prema njima, dajući svoje bezvučne parnjake, npr.: *pothraniti, rasformirati, iscureti*.

**2.** Alternacije suglasnika po tonalitetu, tj. po zvučnosti realizuje se dosljedno u svim morfološkim uslovima:

a) između osnove i sufiksalnih morfema, npr.: vrabac-vrapci, težak-teška, zalazak-zalaska; svat-svadba, top-tobdžija, tast-tazbina, vračati-vradžbina itd.;

b) između djelova složenice, npr.: od + početi → otpočeti, iz + tjerati → istjerati, nad + krilo → natkriliti itd.;

c) u santhiju, tj. u dodiru dvije riječi: /kotkuće/ „kod kuće”, /bescilja/ „bez cilja”, /satsmostigli/ „ Sad smo stigli”, /bradgazove/ „Brat ga zove”, /dogdođe/ „dok dođe” itd.

U izgovoru se jednačenje suglasnika po zvučnosti vrši uvijek u jednoj riječi, pa čak i na granici između riječi. Na primjer, mi rečenicu: *Slavko je kod kuće i s drugom radi zadatke*, tako napisanu, zapravo izgovaramo: *Slavko je ko****t*** *kuće i* ***z*** *drugom radi zadatke*, tj. sa *t* umjesto *d* u prijedlogu *kod* (jer je ispred bezvučnog *k* u *kuća)*, i sa *z* umjesto *s* (jer se prijedlog *s* ispred zvučnog *d* u imenici *drug*). Međutim, jednačenje suglasnika po zvučnosti se nikada ne obilježava u santhiju, tj. u dodiru riječi, već se u pisanju obilježava samo kad se vrši u granicama jedne riječi, i to dosljedno, sa tačno utvrđenim izuzecima.

Otuda naš pravopis predviđa sljedeće izuzetke, pa se jednačenje suglasnika po zvučnosti ne obilježava u sljedećim slučajevima:

a) kad se zvučni suglasnik *d* nađe ispred bezvučnih *s* i *š*, i to u svim položajima u riječi: *odsustvo, odstupanje, presjednik, predstavništvo, predstava, srodstvo, gradski, ljudski; predškolski, odšetati, podšišati* i sl.;

b) kad se zvučni suglasnik *đ* nađe ispred nastavka ­*-stvo*: *vođstvo*;

c) kad se zvučni suglasnik *d* nađe ispred bezvučnog *c* (kako bi se izbjegle nejasnoće u značenju): *jadac – jadca* (a ne *jaca* ili *jatca*), *gladac – gladca* (a ne *glaca* ili *glatca*) i sl.;

d) na kraju prefiksa ili riječi u složenicama (najčešće pozajmljenicama) kada bi promjena uticala na značenje riječi: *predturski, podtekst, postdiplomski, adherentan, subpolaran, jurisdikcija, nadžak-baba;*

e) u nekim stranim imenima i pridjevima koji su izvedeni od njih: *Vašington, vašingtonski, Habsburg, habsburški, Pitsburg, Musorgski, Rentgen* (samo kad je u pitanju vlastito ime, ali ne i aparat *re****nd****gen*)*, Midhat* i sl.